b'\n_START_ARTICLE_\nMarkus Seikola\n_START_SECTION_\nUra\n_START_PARAGRAPH_\nTurkuun kotipaikaltaan Laitilasta muuttaneen Seikolan ura k\xc3\xa4ynnistyi TPS:n junioreissa. Vahva hy\xc3\xb6kk\xc3\xa4\xc3\xa4v\xc3\xa4 puolustaja sai kutsun puolustajien loukkaantumisista k\xc3\xa4rsineeseen edustusjoukkueeseen kaudella 2000\xe2\x80\x932001. Seikola vakiinnutti paikkansa liigassa ja voitti kev\xc3\xa4\xc3\xa4ll\xc3\xa4 Suomen mestaruuden. Seuraavat nelj\xc3\xa4 kautta kuluivat my\xc3\xb6s Turussa._NEWLINE_Tuloksellisesti parhaan kautensa Seikola pelasi 2004\xe2\x80\x932005 jolloin h\xc3\xa4n teki 14 pistett\xc3\xa4 (5+9) sek\xc3\xa4 tehotilastoon lukeman +17. Seuraavalla kaudella 2005\xe2\x80\x9306 Seikola vaihtoi maisemaa TPS:st\xc3\xa4 kesken kauden Ruotsin Elitserieniin, jossa uusi joukkue oli tuore mestari V\xc3\xa4stra Fr\xc3\xb6lunda. Seuraavalla kaudella Seikola teki 19 pistett\xc3\xa4 heikosti menestyneess\xc3\xa4 g\xc3\xb6teborgilaisseurassa, joka j\xc3\xa4i ensimm\xc3\xa4ist\xc3\xa4 kertaa pudotuspelien ulkopuolelle sitten kauden 1994\xe2\x80\x931995._NEWLINE_Vajaan kahden Ruotsin kauden j\xc3\xa4lkeen Seikola siirtyi kaudeksi 2007\xe2\x80\x932008 HPK:hon. HPK:sta h\xc3\xa4n l\xc3\xa4hti Ilvekseen kaudeksi 2008\xe2\x80\x932009. Kausi Ilveksess\xc3\xa4 oli Seikolan uran paras toistaiseksi: h\xc3\xa4n teki runkosarjassa 50 ottelussa 17+27=44 pistett\xc3\xa4 ja valittiin kauden p\xc3\xa4\xc3\xa4tteeksi liigan parhaaksi puolustajaksi ja t\xc3\xa4hdist\xc3\xb6kent\xc3\xa4lliseen. Kaudeksi 2010\xe2\x80\x932011 h\xc3\xa4n siirtyi Elitserieniss\xc3\xa4 pelaavaan S\xc3\xb6dert\xc3\xa4ljeen. Ruotsin-kauden j\xc3\xa4lkeen Seikola palasi j\xc3\xa4lleen Suomeen kaudeksi 2011\xe2\x80\x932012, seuranaan t\xc3\xa4ll\xc3\xa4 kertaa Lahden Pelicans. H\xc3\xa4n pelasi Pelicansissa my\xc3\xb6s kauden 2012\xe2\x80\x932013 ennen siirtymist\xc3\xa4\xc3\xa4n Turun Palloseuraan kausiksi 2013\xe2\x80\x932015. Loukkaantumisista k\xc3\xa4rsinyt Seikola pelasi TPS:ss\xc3\xa4 kahden kauden aikana yhteens\xc3\xa4 vain 33 ottelua. Kaudella 2015\xe2\x80\x932016 Seikola pelasi Suomi-sarjaa naantalilaisessa VG-62:ssa ja Mestist\xc3\xa4 niin ik\xc3\xa4\xc3\xa4n turkulaisessa TuTo Hockeyss\xc3\xa4. Toukokuussa 2016 Seikola ilmoitti lopettavansa uransa. _NEWLINE_H\xc3\xa4n kuului TPS:n alumni joukkueeseen Kimmo Timosen #44 paidanj\xc3\xa4\xc3\xa4dytys-seremoniassa.'